Наука Пулмология 2/2007
Съдържание сп. „Наука Пулмология” брой 2/2007:
» Проблемът хронична кашлица при възрастни – диагностичен подход и лечение
» Постназалното стичане като причина за хронична кашлица
» Гастроезофагеална рефлуксна болест
» Дисфункция на гласните връзки
» Още малко за антибактериалното лечение на ХОББ в екзацербация
» Бронхоскопска електрокаутеризация на трахеобронхиален тумор – три клинични случая
» Място на тораскопската хирургия в диагностиката на болни с дифузна пневмофиброза
» Кашлица – някои аспекти от симптоматичното лечение
» Yerba Buena и малтийския сокол
» Ричард Лайт или философия на плеврата
» Десети конгрес на турското торакално общество
» Епистоларна пулмология
» Книжовен наблюдател
Имам за вас страхотна новина, която веднъж завинаги ще ви освободи от суицидните ви терзания и щения. Българите сме каръци – най-големите каръци, които познавам. Да вземем който и да е народ в Европа и няма да намерим по-лош пример за каръщина. Не ме разбирайте накриво, аз си обичам България и българите, обаче въобще не искам да ми се случва това, което се случва точно на тях, клетите български каръци: първо им взеха нивите и вярата в Господа, после им набутаха социализма, след соцексперимента ги пробваха дали ще издържат на див капитализъм, при което голяма част от тях в борбата за оцеляване загубиха почтеност и морал, барабар с колата и половината покъщнина. Накрая им гепиха парното, атомната енергия, а някои без причина ги затвориха в чужд зандан, за да операт пешкира на Кадафито и да станат пишман, че са се родили в една страна, която с тях стори курбан на либийските башибозуци.
Проблемът хронична кашлица при възрастни – диагностичен подход и лечение
Автор: Доц. д-р Коста Костов, доц. д-р Камен Янков*
Болница: Клиника по белодробни болести, Военномедицинска академия, София *Клиника по пневмология, МБАЛ „Св. Марина”, Варна
По дефиниция кашлицата (КШ) е важен защитен механизъм, имащ за цел да изчисти ексцесивни секрети и чужди тела от дихателните пътища. Упоритата хронична кашлица (ХК) обаче е алармиращ симптом, често нарушаваш качеството на живот, и може да представлява сериозен терапевтичен проблем. Честота на ХК. Засяга 3–40% от населението според данни, публикувани от ERS Task Force. Изследване на 18227 души от двата пола на възраст 20–48 години от 16 държави сочи 30% честота на нощна КШ, 10% – на продуктивна КШ и още 10% – на непродуктивна КШ.7
Постназалното стичане като причина за хронична кашлица
Автор: Проф. д-р Румен Бенчев, д-р Стефан Стоянов
Болница: Клиника уши-нос-гърло, Медицински институт на МВР
Post-nasal drip (постназално стичане – ПНС) е неспецифично определение, отнасящо се към наличието на гъсти секрети, създаващи чувство за чуждо тяло в епифаринкса. Това състояние често съпътства хроничния ринит и фарингит. Счита се, че задържаната материя във фаринкса може да се разпространи към ларинкса и да причини дрезгавост на гласа и кашлица, но не съществуват убедителни научни данни за това (O’Hara J, Jones NS, 2006). Има и случаи, при които обективно не се установяват епифарингеални промени и диагнозата се поставя само въз основа на анамнестичните данни за „наличие на чуждо тяло в гърлото”, нужда от често покашляне и издухване на носа.
Автор: Д-р Иван Сираков, д-р Марияна Милашка, доц. д-р Крум Кацаров д.м., доц. д-р Димитър Таков д.м.
Болница: Клиника по гастроентерология и хепатология, Военномедицинска академия, София
Въведение и дефиниция. Гастроезофагеалната рефлуксна болест (ГЕРБ) е заболяване, което се характеризира с поява на симптоми, предизвикани от рефлукса на стомашно съдържимо в хранопровода, които влошават качеството на живот.2 При част от болните има и различни по степен и вид увреждания на лигавицата на хранопровода. Това е много често заболяване, засягащо между 10% и 30% от населението на европейските страни и САЩ. Също така е заболяване на гастроинтестиналния тракт с най-високи директни годишни разходи в САЩ (9.3 бил. US $).3
Автор: Д-р Мариана Мандажиева
Болница: Отделение по алергология, Клиника по кожни и венерически болести, Военномедицинска академия, София
Понятие. Изминали са повече от 30 години от времето, когато Cristopher et al. публикуват в New England Journal of Medicine описание на пет пациенти с функционална дисфония (vocal cord dysfunction, VCD), диагностицирани като астма.11 Оттогава в медицинската литература са описани повече от 1400 случаи с VCD. Това е рядко поставяна диагноза, която погрешно се приема за астма или органични обструктивни състояния на горни дихателни пътища (ГДП). Представлява комплекс от неорганични заболявания, ангажиращи глотиса и околните структури. Характеризира се с парадоксално затваряне на гласните връзки (остра абнормна аддукция), най-често по време на инспирация, водеща до обструкция на ГДП, пролапс или констрикция на структурите на супраглотиса и симптоми на стягане в гърлото, недостиг на въздух, стридор, дис- или афония, кашлица и страхови изживявания.12
Автор: Доц. Коста Костов, д.м.
Болница: Военномедицинска Академия, Клиника по белодробни болести
Липсва общоприета дефиниция за понятието екзацербация на ХОББ и ако се опитаме да обобщим литературата по въпроса, бихме определили най-точно екзацербацията като остро (за дни или седмици) влошаване и нарастване над изходното ниво на симптомите на една стабилна ХОББ (симптомите са дадени по-долу) с относително бърз спад в белодробните функционални показатели и газовата обмяна (Фиг. 1 и 2).
Бронхоскопска електрокаутеризация на трахеобронхиален тумор – три клинични случая
Автор: А. Бенова, И. Евстатиев, Г. Царянски, Б. Баев, А. Чирков
Болница: УНМБАЛ „Св. Екатерина”, София
Увод. Обструкцията на трахеобронхиалното дърво, причинена от вътрелуменни лезии, може да е животозастрашаваща и налага спешна интервенция. В повечето случаи се опитва бърза реканализация по ендоскопски път. Най-широко разпространени интервенционални техники за тази цел са лазер-фоторезекцията (ЛФР), механичният дебридман (МДБ), електрокаутеризацията (ЕК) и аргон-плазма коагулацията (АПК). Методи. Представяме три клинични случая на бронхоскопска електрокаутеризация (БЕК) на злокачествен трахеобронхиален тумор. При първия пациент гигантоклетъчен карцином, изхождащ от ляв главен бронх и проникващ полипоидно в трахея, беше резециран на разстояние 3 cm дистално от карина и след 7 дни се извърши лява пулмонектомия.
Място на тораскопската хирургия в диагностиката на болни с дифузна пневмофиброза
Автор: Р. Асенов, Д. Йорданов, С. Аждерян*
Болница: Клиника по гръдна хирургия *Клиника по анестезиология, реанимация и интензивно лечение, Военномедицинска академия, София
Групата заболявания, обобщени с термина дифузна пневмофиброза (ДПФ), включва около двеста нозологични единици. Те имат различна етиология, патогенеза, клинична и рентгенологична картина, но и много общи прояви. Всички започват като възпалителен процес, който постепенно предизвиква фиброзиране и деструкция на белодробния паренхим. Патологичните промени се откриват в интерстициума на белия дроб като неспецифичен или специфичен пневмонит. Обхванати са алвеоларните, лобуларните и лобарни септи, малките дихателни пътища и пулмоналните съдове. Болестта може да протече хронично, подостро и остро. Честотата на тази група болести в индустриално развитите страни достига годишно 31,5/100000. При бързо развитие на пневмофиброзата леталитетът достига 50% за 5 години.2
Кашлица – някои аспекти от симптоматичното лечение
Автор: Д-р Величка Димова, ст.н.с.
Болница: „Актавис” ЕАД
Кашлицата е един от най-общите симптоми при заболявания на белия дроб и представлява внезапна, често пъти повтаряща се конвулсивна контракция на гръдния кош, която довежда до бурно изтласкване на въздуха от белите дробове и обикновено е придружена от характерен звук. Рецепторите за кашлицата са разположени в бронхите, диафрагмата, външните слухови канали, ларинкса, носа, параназалните синуси, перикарда, фаринкса, плеврата, стомаха, трахеата, тъпанчевата мембрана. Еферентния път на този верижен поток протича от медуларния център през вагуса, френикус и спиналните моторни нерви, които инервират дихателната мускулатура.
Yerba Buena и малтийския сокол
25 май 2007 г., Сан Франциско
Отдавна не чета вече кримки. И не защото съм прочел всичко, а защото вече съм прочел най-доброто – от убийствените пунтове с марка Филип Марлоу на Реймонд Чандлър, през Хладнокръвно на Труман Капуоти, което си е направо класика (някои определят това криминале за топ в жанра), та до двадесет и втората книга на Джеймс Хадли Чейс, до която успях да стигна преди да ми писне. За да се оформи топ-листата на най-добрите в занаята, в тази великолепна тройка липсва само едно име и това не е Агата Кристи. Понеже говорим за голяма Литература, демек – Писане, където убийството е най-безинтересното нещо, Голямото писане всъщност е голямата случка, която очакваш да ти се случи, ако уважаваш себе си. Името (имената),
които липсват, са Дашиъл Хамет (Dashiell Hammett), Сам Спейд (Sam Spade) и Малтийския сокол (Maltese falcon). Защото светът на криминалната литература нямаше да бъде същият без тези емблематични символи, а Сан Франциско щеше да има един ден по-малко слава.
Ричард Лайт или философия на плеврата
май 2007 г., Варна
Докато вечеряхме в „Къщата с часовника”, Ричард Лайт не спираше да говори за несериозни неща, смееше се високо, като намигаше с лявото си око. Този му тик се засилваше с всяка глътка червено вино и въпреки че екзотичния вкус на българския таратор явно не му хареса, той не спря да огласява кичозното сепаре на ресторанта. Между другото вметна, че опитите за модерно математическо моделиране на неговите критерии си е чисто самозадоволяване и скоро предстои да протезират аортната му клапа. Всяка фраза допълнително наслагваше сангвинични пластове по лицето на професора и като че ли все по-настойчиво го пренасяше към неговите червендалести германски прародители. Най-вече – изваяните конфигурации по челото му с напиращи протуберанси на творческо въображение и едва загатнати полета на метафизично мислене.
Десети конгрес на турското торакално общество
Автор: Явор Иванов
май 2007 г., Плевен
По покана на Турското торакално общество (ТТО, TTS) доц. Коста Костов и доц. Явор Иванов посетиха Х-ия годишен конгрес на ТТО и асоциираната сесия на FEMTOS. Малко история. ТТО е основано през 1992 г. Изпълнителната дейност се осъществява от борд, състоящ се от осем члена – президент, бъдещ президент, бивш президент, генерален секретар, председател на научния комитет, касиер, председател на училището, редактор на бюлетина, председател на направлението външни връзки. ТТО включва 15 клона, които географски покриват цялата страна, и 16 научни групи в различните направления на респираторната
медицина. Всяка група задължително се събира при пъти в годината, за да планира дейностите по обучение, практическото прилагане на публикуваните насоки и да развива и прилага етични стандарти.
Епистоларна пулмология
Живеем в много динамични времена. Нещата около нас се променят толкова бързо. Често го установяваме с болка. На подобни динамични изпитания сме подложени и в белодробната медицина. Много неприятна констатация е, че пулмологичната ни общност не успява да даде адекватен отговор на новите предизвикателства. Не става дума за научни разработки с високо качество, те изискват много сериозна база – научна и финансова, която надявам се заедно да изградим.
Проведено е проучване, целящо да установи връзката между индекса на телесна маса (Body Mass Index – BMI) и смъртността при пациенти с идиопатична белодробна фиброза (ИБФ). Проучен е контингент от пациенти, чиято диагноза отговаря на съвременното консенсусно определение за ИБФ. Изключени са случаите, които са лекувани предварително за ИБФ, нямат проследяващи се данни или нямат данни от функционално изследване на дишането.